Poleg tega je nujno in se pričakuje, da bo januarja 2019 o revizijah tehničnih specifikacij za interoperabilnost (v nadaljnjem besedilu: TSI) v zvezi z novimi zahtevami, določenimi v četrtem železniškem paketu, ter Izvedbenega sklepa Komisije o evropskem registru dovoljenih tipov vozil glasoval odbor za interoperabilnost in varnost železnice. Izvedbeni sklepi Komisije, ki določajo specifikacije za evropski register vozil in register infrastrukture, bodo sprejeti v letu 2018 oziroma 2019.

Komisija pozorno spremlja napredek držav članic pri pripravi in sprejemanju nacionalne zakonodaje ter z njimi tudi redno razpravlja. Komisija državam članicam zlasti zagotavlja smernice o tem, kako organizirati prehodno obdobje med starim in novim režimom. Kljub pozitivnim kazalnikom je še prezgodaj za potrditev, da bo veliko število držav članic do 16. junija 2019 preneslo tehnični steber četrtega železniškega paketa.

V skladu s členom 33 direktive o varnosti in členom 57 direktive o interoperabilnosti morajo vse države članice do 16. junija 2019 začeti izvrševati zakone, predpise in upravne določbe, ki so potrebni za izpolnjevanje določb tehničnega stebra četrtega železniškega paketa. Četrti železniški paket v upravičenih primerih državam članicam dovoli, da obdobje prenosa podaljšajo za eno leto, tj. do 16. junija 2020. Države članice, ki potrebujejo podaljšanje, morajo do 16. decembra 2018 obvestiti Agencijo in Komisijo ter predstaviti razloge za takšno podaljšanje.

Polno korist četrtega železniškega paketa je mogoče doseči samo, če se izvede v celoti po vsej EU. Bistveno je, da si vse udeležene strani v železniškem sektorju prizadevajo za odstranitev preostalih administrativnih in tehničnih ovir ter pri tem sodelujejo. Posebno pozornost bi bilo treba nameniti vzpostavitvi skupnega pristopa k varnostnim predpisom in predpisom o interoperabilnosti.

Učinkovito izvajanje tehničnega stebra četrtega železniškega paketa po eni strani zahteva, da je zakonodajni okvir zaključen tako v smislu držav članic, ki paket prenesejo v nacionalno pravo, kot tudi Komisije, ki sprejme zahtevane delegirane in izvedbene akte, po drugi strani pa, da ima Agencija na voljo potrebne človeške vire, notranje postopke in sporazume z vsemi 26 nacionalnimi varnostnimi organi.

Prehodne klavzule preprečujejo podvajanje postopkov ali ponovno ocenjevanje vlog, predloženih nacionalnim varnostnim organom, ki pa jih bo Agencija zaključila po 16. juniju 2019.

2.3.Urejanje nacionalnih predpisov

Tehnični steber četrtega železniškega paketa ne bo izboljšal interoperabilnosti in varnosti v Evropi samo zaradi okrepljene vloge Agencije in nadaljnje harmonizacije tehničnih specifikacij. Nujen pogoj za izvajanje četrtega železniškega paketa je zmanjšanje velikega števila prekrivajočih se in nepreglednih nacionalnih predpisov. Prevozniki v železniškem prometu in proizvajalci železniških proizvodov imajo že leta težave zaradi nezadostne preglednosti in kopičenja predpisov v evropskem železniškem območju.

Agencija za hitro izboljšanje delovanja evropskega železniškega območja sodeluje z nacionalnimi varnostnimi organi pri odpravljanju nad 14 000 zastarelih ali odvečnih nacionalnih predpisov. To vključuje odpravo nepotrebnih stopenj postopka, ki bi lahko ovirale neoviran dostop železniških storitev do infrastrukture. Po nedavnih podatkih Agencije je bil dosežen precejšen napredek in število nacionalnih predpisov, zlasti v zvezi s tirnimi vozili, se je zmanjšalo na manj kot 10 % začetnega števila.

2.4.Razvoj pripravljenosti Agencije

Nova uredba o Agenciji je uvedla pomembne spremembe, ki okrepijo vlogo Agencije in ji zagotovijo potrebne instrumente za doseganje tega cilja. Te spremembe zadevajo upravljanje Agencije, njena sredstva, zmogljivosti in sposobnosti ter orodja IT in različne druge spretnosti.

a) Upravljanje

Najpomembnejša sprememba na področju upravljanja je uvedba režima zaračunavanja za izdajanje spričeval, dovoljenj in odobritev ter pritožbeni postopek, ki omogoča strankam, ki jih zadevajo odločitve Agencije, da uveljavijo ustrezna pravna sredstva. Komisija je sprejela izvedbene akte o pravilih o delovanju odbora za pritožbe Agencije ter ravneh in načelih za pristojbine in dajatve, ki jih zaračunava Agencija.

Odbor za pritožbe Agencije bo nudil neodvisen in nepristranski pritožbeni mehanizem. V celoti naj bi začel delovati do 16. junija 2019, v teku pa je postopek izbiranja članov odbora, ki zadeva tako Komisijo kot tudi upravni odbor Agencije, in sicer je slednji zadolžen s tem, da uradno imenuje člane in predsednika.

Za zagotovitev nepristranskih in učinkovitih storitev bo Agencija vlagateljem zaračunala vse stroške opravljenih storitev, vključno z nadomestilom za stroške s strani nacionalnih varnostnih organov za njihov prispevek pri ocenjevanju vlog glede na ustrezne nacionalne predpise. Zaradi negotovosti v prehodnem obdobju, ki so pojasnjene v oddelku 3 tega poročila, bo režim sprva temeljil na spremenljivih stopnjah, odvisno od časa, porabljenega za vsako vlogo. Vendar klavzula o reviziji poziva k oceni sistema z namenom uvedbe fiksnih stopenj v prihodnosti vsaj za del pristojbin in dajatev.

b) Sredstva, zmogljivost in sposobnosti

Za namen vzpostavitve delovnih metod, sredstev in načrtovanja to poročilo temelji na predpostavki, da bo večina držav članic EU upoštevala rok za prenos 16. junij 2019.

Po izteku roka za prenos je pričakovati bistveno povečanje delovne obremenitve, ki se bo sčasoma verjetno še povečala. Agencija in nacionalni varnostni organi si s pomočjo drugih organov v železniškem sektorju vsi na svojem področju odgovornosti po najboljših močeh prizadevajo napovedati prihodnji razvoj delovne obremenitve Agencije. Vendar je zaradi možnosti, ki so na voljo železniškem sektorju v okviru četrtega železniškega paketa, treba priznati, da je dejansko spremembo delovne obremenitve zaradi dela z dovoljenji in spričevali še vedno težko predhodno določiti, prav tako tudi njen vpliv in čas. Poleg novih nalog izdajanja dovoljenj in spričeval je treba vzdrževati zmožnost Agencije, da opravlja druge glavne zakonsko predpisane naloge, kot so tehnična pomoč in priporočila Komisiji glede politik.

Za spremljanje pripravljenosti železniškega sektorja, da uresniči tehnični steber četrtega železniškega paketa, je bila ustanovljena skupina za upravljanje pod odgovornostjo upravnega odbora Agencije. Sestavljajo jo vodstveno osebje nekaterih nacionalnih varnostnih organov, predstavniki združenj iz sektorja, ki jih to najbolj zadeva, predstavnik Evropske agencije za varnost v letalstvu ter izvršni direktor Agencije in predstavnik Komisije.

Poleg tega bo uvedba plačljivih dejavnosti zahtevala vzpostavitev sistema virov in notranjih postopkov znotraj Agencije, ki bodo zagotovili opredelitev in spremljanje zakonsko predpisanih in plačljivih nalog, zajeti pa bodo potrebni finančni in človeški viri.

Agencija prilagaja svojo organizacijsko strukturo, da izboljša učinkovitost svojih notranjih sredstev in zagotovi jasno ločevanje med različnimi nalogami. Ta nova struktura naj bi uvedla razdelitev med plačljivimi in svetovalnimi nalogami. Prisoten bo tudi element prožnosti za prilagoditev dodelitve osebja z ustreznim notranjim in zunanjim strokovnim znanjem, če bo to zahtevala delovna obremenitev.

V okviru načrtovanega števila delovnih mest v proračunu Agencije za leto 2018 in predloga proračuna za leto 2019 je Agencija določila 24 delovnih mest, ki jih obravnava kot potrebne, da lahko prevzame svojo novo vlogo in odgovornosti. Glede na tveganja, s katerimi se Agencija sooča zaradi zunanjih dejavnikov, povezanih s prehodnim obdobjem, je bistven predpogoj pravočasno privabljanje potrebnih človeških virov z ustreznimi kvalifikacijami za naloge. V letu 2018 bodo potekala znatna prizadevanja pri zaposlovanju, da se zapolnijo vsa prosta delovna mesta.

c) Orodja IT in različne spretnosti

Začelo se je delo na skupnem orodju IT za vložitev vlog Agenciji ali nacionalnemu varnostnemu organu. Nov pravni okvir zahteva razvoj informacijskega in komunikacijskega sistema z virtualno funkcijo „vse na enem mestu“ (VEM), ki bo podpirala vlagatelje, Agencijo in nacionalne varnostne organe pri opravljanju njihovih nalog v zvezi z enotnimi varnostnimi spričevali, izdajanju dovoljenj za vozila in odobritvami projektov ob progi ERTMS. Osnovne funkcijske in tehnične specifikacije VEM je upravni odbor Agencije sprejel septembra 2017. Začetek delovanja prve izdaje, ki vključuje vse potrebne funkcije, je načrtovan za julij 2018, uporabila pa se bo za prehodno izvajanje, ki ga bo Agencija v skladu z dogovorom izvedla skupaj z nacionalnimi varnostnimi organi. VEM bi moral biti v celoti funkcionalen februarja 2019 in bo omogočal vlagateljem, ki zaprosijo za dovoljenja za vozila, da predložijo prve vloge. Končna različica bo upoštevala povratne informacije, prejete med prehodnim izvajanjem in učnimi primeri, ter izvajala vse preostale sekundarne funkcije. Predvidoma bo na voljo najpozneje 16. junija 2019.

Druga orodja IT, ki jih trenutno uporablja Agencija, je treba posodobiti s pomočjo sodelovanja med Komisijo, Agencijo in državami članicami za izboljšanje učinkovite komunikacije in zagotavljanja ključnih informacij med vsemi akterji, ki so odgovorni za varne in interoperabilne železnice. V prihodnosti bo odgovornost prevoznika v železniškem prometu, da pred uporabo preveri, ali je bilo za določeno vozilo izdano dovoljenje za dajanje na trg in ali je združljivo s potjo, na kateri naj bi delovalo. To nalogo bodo prevozniki v železniškem prometu izpolnili tako, da bodo informacije poiskali v registru vozil in registru infrastrukture.